b'\n_START_ARTICLE_\nChrista Wolf\n_START_SECTION_\nBiografia\n_START_PARAGRAPH_\nWolf va n\xc3\xa9ixer l\'any 1929 a la part oriental de la prov\xc3\xadncia prussiana de Brandenburg, en una ciutat que aleshores es deia Landsberg an der Warthe. Despr\xc3\xa9s de la Segona Guerra mundial, tota la fam\xc3\xadlia, que eren d\'\xc3\xa8tnia alemanya, foren expulsats del territori que havia esdevingut part de Pol\xc3\xb2nia. Van travessar la nova frontera fixada a la l\xc3\xadnia Oder-Neisse el 1945 i es van establir a Mecklenburg, al territori que despr\xc3\xa9s esdevendria part de la Rep\xc3\xbablica Democr\xc3\xa0tica Alemanya, o Alemanya oriental. Va estudiar literatura a les universitats de Jena i Leipzig. Amb la carrera acabada, es va posar a treballar per al sindicat alemany d\'escriptors i per a una editorial. Es va afiliar al Partit Socialista Unificat d\'Alemanya el 1949. El 1951, es va casar amb l\'escriptor Gerhard Wolf, amb qui vivia a Berl\xc3\xadn. Els arxius de la Stasi, fets p\xc3\xbablics el 1993, demostren que va treballar com a "informadora" (Inoffizieller Mitarbeiter) durant els anys 1959 a 1961. Tanmateix, cal dir que els seus superiors de la Stasi criticaven el que ells anomenaven les seves "retic\xc3\xa8ncies" i van deixar d\'interessar-se per la seva col\xc2\xb7laboraci\xc3\xb3. Des d\'aleshores, ella tamb\xc3\xa9 va ser espiada intensament durant gaireb\xc3\xa9 30 anys. La consagraci\xc3\xb3 de Christa Wolf com a escriptora es va esdevenir el 1963 amb la publicaci\xc3\xb3 de Der geteilte Himmel (una novel\xc2\xb7la sobre una noia que passa al Berl\xc3\xadn occidental per amor, per\xc3\xb2 decideix tornar despr\xc3\xa9s de veure com \xc3\xa9s Occident, just uns dies abans que s\'alc\xc3\xa9s el mur de Berl\xc3\xadn). Durant la guerra freda, Wolf va ser obertament cr\xc3\xadtica amb els governants de la RDA, tot i que no va abandonar mai les seves idees marxistes i tamb\xc3\xa9 es va oposar a la reunificaci\xc3\xb3 alemanya. Va abandonar la milit\xc3\xa0ncia en el Partit Comunista el 1989 o 1990._NEWLINE_Mor a Berl\xc3\xadn l\'any 2011.\n_START_SECTION_\nObres\n_START_PARAGRAPH_\nDespr\xc3\xa9s de l\'esmentada Der geteilte Himmel (1963), van seguir, entre d\'altres, Nachdenken \xc3\xbcber Christa T. (1968, sobre una dona aclaparada per la pressi\xc3\xb3 social que l\'obliga a conformar-se respecte de la commovedora visi\xc3\xb3 del desarrelament familiar per la p\xc3\xa8rdua de la seva casa pairal), Kindheitsmuster (1976), Kein Ort. Nirgends (1979), Kassandra (1983, potser la seva obra m\xc3\xa9s important, reinterpreta la Guerra de Troia com un conflicte pel poder econ\xc3\xb2mic enmig de la transici\xc3\xb3 des d\'una societat matriarcal a una societat patriarcal), Medea (1996), i Auf dem Weg nach Tabou (1994, una recopilaci\xc3\xb3 d\'assaigs, confer\xc3\xa8ncies i cartes escrites durant els quatre anys seg\xc3\xbcents a la reunificaci\xc3\xb3 alemanya). _NEWLINE_Was bleibt, que descriu la seva vida sota la vigil\xc3\xa0ncia permanent de la policia secreta, fou escrita el 1979, per\xc3\xb2 no va veure la llum fins al 1990. La seva darrera obra, Leibhaftig (2002), descriu la lluita d\'una dona entre la vida i la mort en un hospital del\'Alemanya oriental els anys vuitanta mentre espera uns medicaments que han d\'arribar de l\'oest. Els temes centrals de la seva obra eren el feixisme alemany, la humanitat, el feminisme i el descobriment de la pr\xc3\xb2pia identitat.\n_START_SECTION_\nCr\xc3\xadtica i reconeixements\n_START_PARAGRAPH_\nLes obres de Wolf sovint s\'han considerat discutibles des de la reunificaci\xc3\xb3 alemanya. Arran la publicaci\xc3\xb3 de Was bleibt, els cr\xc3\xadtics alemanys occidentals, com ara Frank Schirrmacher, sostenen que a Wolf li manca la cr\xc3\xadtica de l\'autoritarisme del r\xc3\xa8gim comunista de l\'Alemanya oriental, mentre que d\'altres consideren les seves obres "moralistes". Els seus defensors, en canvi, han reconegut el paper de Wolf en la formaci\xc3\xb3 d\'una expressi\xc3\xb3 liter\xc3\xa0ria diferenciada a l\'est. Amb el seu estudi de les primeres novel\xc2\xb7les de Christa Wolf i subseg\xc3\xbcents assaigs sobre les seves darreres obres, Fausto Cercignani ha contribu\xc3\xaft a promoure el coneixement de la veritable ess\xc3\xa8ncia de la producci\xc3\xb3 narrativa d\'aquesta escriptora, al marge dels seus pros i contres pol\xc3\xadtics i personals. L\'\xc3\xa8mfasi que Cercignani ha posat en l\'heroisme de Christa Wolf ha obert la via a nous estudis en aquesta direcci\xc3\xb3. _NEWLINE_Christa Wolf ha rebut, entre d\'altres, els premis "Heinrich Mann" (1963), "Georg B\xc3\xbcchner" (1980), "Schiller Memorial" (1983), "Geschwister Scholl" (1987) i, des de la reunificaci\xc3\xb3, l\'"Elisabeth Langg\xc3\xa4sser" i el "Nelly Sachs" (tots dos el 1999). Finalment, el 2002, Wolf va ser la primera a rebre el "Deutscher B\xc3\xbccherpreis" per tota la seva traject\xc3\xb2ria vital.'